Hurumende Inoti Yakanzura Marezinesi eMasangano Akazvimirira Oga
Asi magweta akaita saVaLovemore Madhuku, anoti zviri kurongwa nehurumende hazvisi pamutemo.
Hurumende inoti masangano ose akazvimirira oga anofanira kutanga patsva kutsvaka mvumo yekushanda sezvo ichiti yakanzura marezinesi akapihwa masangano aya. Gurukota rinoona nezvekuburitswa kwemashoko, Doctor Sikhanyiso Ndlovu, vanoti vari kuda kuona masangano akazvimirira oga, ayo vanoti ari kushandiswa nehurumende dzekunze mukuedza kupidigura hurumende yaVaMugabe. VaBob Muchauraya Programme Cordinator weNANGO vaudza Blessing Zulu weStudio 7 kuti havasati vapirwa nyaya iyi nehurumende. Ukuwo nyanzvi munyaya dzemitemo, Doctor Lovemore Madhuku vanovezve sachigaro weNCA, vaudza zvakare Blessing Zulu kuti zviri kuitwa nehurumende hazvisi pamutemo. Mune imwe nyaya, sangano reCIVICUS rinoti richaendesa gwaro rinotsanangura kushurungurudzwa kuri kuitwa masangano akazvimirira ega muZimbabwe, kumutugamiri weSouth Africa, VaThabo Mbeki. Mashoko aya ataurwa pamusangano wakaitwa neChipiri muSouth Africa. Mutungamiri wesangano iri, Amai Clare Dube, vanoti havasi kufara nezviri kuitwa nevasori vehurumende, avo vari kunzi vari kushungurudza vatungamiri vemasangano aya. CIVICUS mubatanidzwa wemasangano anoshanda ari kuchamhembe kweAfrica. Reverend Nicholas Mukaronda vaudza Patience Rusere weStudio 7 kuti havasi kuzodzokera kumashure nehurongwa hwavo. Dzimwe Nhau Kubva kuStudio 7...